
I N F O R M A C I J A
O  JAVNOM SLUŠANjU
ODBORA ZA PRAVOSUĐE, DRŽAVNU UPRAVU I LOKALNU 
SAMOUPRAVU  
Velika sala Skupštine Grada Novog Sada, 6. maj 2026. godine

Odbor za pravosuđe, državnu upravu i lokalnu samoupravu je, na osnovu Odluke donete na  18. sednici, održanoj 22. aprila 2026.godine, dana 6. maja 2026. godine održao Javno slušanje na temu „Predstavljanje Predloga zakona o izmenama i dopuni Zakona o Ustavnom sudu; Predloga zakona o izmenama i dopunama Zakona o izboru narodnih poslanika; Predloga zakona o izmenama i dopunama Zakona o lokalnim izborima i Predloga zakona o dopuni Zakona o izboru predsednika Republike, koje je 21. aprila 2026. godine podneo narodni poslanik Miroslav Petrašinović“. Javnim slušanjem je predsedavao dr Uglješa Mrdić, predsednik Odbora za pravosuđe, državnu upravu i lokalnu samoupravu.

Javno slušanje je počelo u 11,00 časova.

Javnom slušanju su prisustvovali članovi/zamenici članova Odbora: Dragan Nikolić, Jasmina Palurović, Nikola Bokan, Đorđe Komlenski, Boris Bajić i Risto Kostov.

Javnom slušanju su prisustvovali narodni poslanici koji nisu članovi Odbora: Miroslav Petrašinović, Nenad Krstić, Dragana Radinović, Milan Radin, Staša Stojanović, Jasmina Obradović i Uglješa Marković.

Javnom slušanju su prisustvovali i pomoćnici ministra državne uprave i lokalne samouprave: Radovan Arežina i Jovan Knežević; pomoćnik generalnog sekretara Skupštine AP Vojvodina Sandra Srdanović; načelnik Službe Skupštine AP Vojvodina Vinka Aleksić; Maja Petrović iz Agencije za sprečavanje korupcije; zamenik sekretara Skupštine Grada Novog Sada Sanja Maksimović; odbornici Skupštine Grada Novog Sada: Jelena Rovčanin, Sanja Uzelac, Dragana Kraguljac, Sanja Draško, Brankica Perić, Vasilije Bojić, Jelena Marinković Radomirović, Radomir Hadžibabić, Igor Pejčić; zamenik sekretara OU opštine Vrbas Ivana Vuleta; sekretar Opštinske izborne komisije Žabalj Milan Mijin; docent sa Pravnog fakulteta Univeziteta u Novom Sadu dr Dragana Ćorić; članovi OKO – Odbora za kontrolu i opservaciju Aleksandar Jerković i Maša Radoičić; načelnik OU opštine Titel Bojana Stošić; i ostala zainteresovana javnost: Nataša Rajić, Zoran Prošić, Snežana Pavlović i Dragan Milošević.

Dr Uglješa Mrdić, predsednik Odbora otvorio je javno slušanje i pozdravio          članove i zamenike članova Odbora za pravosuđe, državnu upravu i lokalnu samoupravu, prisutne narodne poslanike, predstavnike Ministarstva državne uprave i lokalne samouprave, predstavnike međunarodnih organizacija, učesnike iz Gradske uprave Grada Novog Sada, kao i druge prisutne, koji su se odazvali pozivu da uzmu učešće u javnom slušanju i daju svoj doprinos uspešnom sagledavanju veoma značajne teme koja je predmet diskusije. 

Narodni poslanik Miroslav Petrašinović, predlagač zakona je u uvodnom izlaganju istakao da su predloženi zakoni plod šire aktivnosti koje je preduzela Vlada Republike Srbije u saradnji sa posmatračkom misijom OEBS-a nakon sprovedenih parlamentarnih izbora od 17. decembra 2023. godine i konačnog izveštaja ODIHR-a.

Izneo je da je deo preporuka ODIHR-a već implementiran u zakonodavstvo Republike Srbije kroz izmene Zakona o jedinstvenom biračkom spisku.

Istakao je da je, u pogledu Predloga zakona o izmenama i dopunama Zakona o izboru narodnih poslanika, namera predlagača da se povećaju kapaciteti organa za sprovođenje izbora, tako što je predloženo da bi Republička izborna komisija (u daljem tekstu: RIK) bila zadužena za organizovanje i sprovođenje obuke za rad lica u izbornim organima srednjeg (gradske i opštinske komisije) i nižeg nivoa (birački odbori), a koja će morati da poseduju potvrdu o sprovedenoj obuci, izdatu od strane RIK-a na period važenja od tri godine. 

Rekao je da će RIK biti dužan da donese pravilnik o načinu i sistemu obuke lica za rad u organima za sprovođenje izbora u roku od tri meseca od stupanja na snagu Predloga zakona, kao i da će voditi javni registar lica koja su prošla obuku i stekla potvrdu za rad u organima za sprovođenje izbora.
Naveo je kao novinu da će jedan birač svojim potpisom moći da podrži veći broj izbornih lista, kako bi se građanima omogućio veći broj političkih opcija za glasanje.
Rekao je da je predloženo brisanje člana važećeg zakona koji je propisivao razloge zbog kojih izborne liste nisu mogle biti proglašene, dok se Predlogom zakona daje mogućnost nosiocu izborne liste da te nedostatke otkloni u određenom roku i da ponovo podnese urednu izbornu listu.
Ukazao je na promene koje se odnose i na izborne liste nacionalnih manjina, a koje se odnose na nazive tih izbornih lista, njihov upis u Registar političkih staranaka, koalicije stranaka nacionalnih manjina i grupe građana nacionalnih manjina.
U pogledu Predloga zakona o izmenama i dopunama  Zakona o lokalnim izborima izneo je da se izmene odnose na odredbe o gradskim i opštinskim izbornim komisijama i biračkim odborima, u pogledu njihove saradnje sa RIK-om, u vezi sa organizovanjem i sprovođenjem obuka lica koja učestvuju u organima za sprovođenje izbora, kao i na odredbe o zaštiti ličnih podataka od zloupotreba prilikom prikupljanja potpisa podrške za izborne liste.
Naveo je da se Predlogom zakona o dopuni  Zakona o izboru predsednika Republike samo definiše položaj članova biračkih odbora u pogledu pohađanja obuka za rad u organima za sprovođenje izbora.

Nakon uvodnog izlaganja predlagača zakona usledila je diskusija u kojoj su učestvovali: Milan Radin, Aleksandar Jerković, Dragana Ćorić, Risto Kostov, Milija Miletić, Boris Bajić i Jovan Arežina.



Istaknut je značaj podizanja nivoa inkluzivnosti u izbornom procesu, odnosno mogućnosti kandidovanja, kao i uvođenje obaveznih i standardizovanih obuka za članove i zamenike članova biračkih odbora. Posebno je istaknuto da će obuke sa kvalifikovanim predavačima i standardizovanim testovima doprineti većoj transparentnosti izbornog procesa. Iznete su i pohvale na račun nomotehničke izrade predloženih zakona, uz ocenu da se predloženim rešenjima ide korak dalje u procesu demokratizacije kroz usvajanje preporuka ODIHR-a.
Naglašena je spremnost države da usvoji preporuke ODIHR-a, njena otvorenost za dijalog i prihvatanje novih zakonskih rešenja, što će doprineti jačanju demokratskih procesa i povećanju poverenja građana u izborni sistem. Navedeno je da Republika Srbija na adekvatan način odgovara na preporuke ODIHR-a, što će imati pozitivne efekte na društvo u celini, kako kroz povećanje poverenja u izborni proces, tako i kroz sticanje znanja o funkcionisanju države. Ocenjeno je i da će na ukupan nivo demokratije u Srbiji pozitivno uticati mogućnost da birač svojim potpisom podrži kandidaturu većeg broja izbornih lista.
Ukazano je na određene tehničke izazove koji proizilaze iz višenacionalnog sastava stanovništva u AP Vojvodini, pre svega u pogledu tekstualne opterećenosti glasačkih listića nazivima izbornih lista na jezicima nacionalnih manjina. Predloženo je da se preciznije odredi krug lica ovlašćenih za obrazovanje izborne liste nacionalne manjine, odnosno da ta lica budu upisana u poseban birački spisak, kako bi se sprečile eventualne zloupotrebe ovog prava.
Istaknuta je potreba za sprečavanjem mogućih zloupotreba prilikom izdavanja potvrda o obučenosti za rad u biračkim odborima. Izneti su i predlozi koji se odnose na organizaciju obuka, tako da se predvidi obaveza njihovog uspešnog završetka, kao i da se ne ograničava rok važenja potvrda o završenoj obuci, već da se dodatne obuke organizuju u slučaju izmena izbornog zakonodavstva. Skrenuta je pažnja i na potrebu obezbeđivanja pristupačnosti obuka, kako one ne bi ometale svakodnevne obaveze zainteresovanih lica. Takođe je ukazano na moguće poteškoće u obezbeđivanju obučenosti članova i zamenika članova biračkih odbora u manjim sredinama.
Učesnici u raspravi su ukazali i na selektivnu primenu takozvanih evropskih vrednosti, odnosno njihovo izvlačenje iz konteksta i korišćenje u političke svrhe, uključujući i pokušaje narušavanja poverenja u izborni proces od strane pojedinih političkih aktera. Navedeno je da primedbe koje se odnose na površnost izmena izbornog zakonodavstva istovremeno ukazuju na to da preporuke ODIHR-a nisu prepoznale značajnije nedostatke postojećeg izbornog sistema. Pojedini učesnici su pozvali ODIHR da uputi određene preporuke privremenim institucijama u Prištini radi zaštite ljudskih prava Srba na AP Kosovu i Metohiji.
Predsednik Odbora je nakon okončane diskusije zaključio javno slušanje, kojom prilikom se zahvalio svim učesnicima javnog slušanja koji su omogućili članovima Odbora za pravosuđe, državnu upravu i lokalnu samoupravu kao i svim narodnim poslanicima, da čuju različita mišljenja i stavove o predlogu navedenih zakona koji su bili tema javnog slušanja. Naveo je da očekuje da će se četiri predložena zakona o kojima se raspravljalo naći što pre  na dnevnom redu sednice Narodne skupštine. Naglasio je da će izneti stavovi i mišljenja na okončanom javnom slušanju biti od velike koristi.

